Patrik Ewen

**Patrik Ewen**, ganet e 1948 ha desavet e Bône (Aljeria), zo ur c'haner, ur soner, ur c'honter hag ur fentigeller anezhañ. Evel un toullad sonerien ha kanerien all eus kornad Montroulez er bloavezhioù 1970 e oa Patrik Ewen ezel eus kevelouri Nevenoe. Setu perak en deus sonet alies gant e vignoned eus an Triad EDF dre ma oant bet e Nevenoe gantañ ivez. Kanañ a ra e brezhoneg, galleg ha saozneg. Seniñ a ra violoñs, harmonika, gitar, banjo, mandolin, akordeoñs... . Un den c'hoarzhus, dudius ha brokus eo. Gouzout a ra komz gant fent eus traoù ar vuhez hag an darvoudoù bihan pemdeziek, met ne oar ket komz kalz eus e vuhez dezhañ. Setu perak ez eo diaes kavout kalzik a draoù diwar e benn.

## Buhez

Ganet eo bet e 1948 e Bône (Aljeria). E 1967 en doa graet ur stummadur met gwelloc'h e oa bet dezhañ mont da v-beatnik, pe da hippie *Peace and love* e Danmark. E 1970 e voe diplomet evel muzulier-douar ha blenier labourioù. Dilabour e voe e-pad ur prantad hir (7 miz) ha goude en em lakaas da ganañ eilet gant e c'hitar.

E miz Here 1971 e krogas Patrik Ewen da redek e reuz evel soner gant e vignon Gérard Delahaye. Kanañ a rae sonioù iwerzhonat ha breizhat. Enrollañ a reas e bladenn gentañ e 1972, ur 45 tro, *Fisherman's lassie*. E 1974 e voe embannet e eil pladenn, un 33 tro, *Beggin I will go* (Sonioù iwerzhonat ha skosat). Kanañ a reas en ur bern kêrioù a Vreizh, Frañs, Suis hag Alamagn. E 1977 ec'h embannas e eil 33 tro, anvet *Ker Ys*.

Etre 1979 ha 1980 e voe aozet un abadenn anvet *Celtic Tour* asambles gant ar strollad Bleizi Ruz en Alamagn, Spagn, Holand ha Frañs. E 1982 evoe krouet un abadenn evit ar vugale gant Patrik Ewen anvet *L'extraordinaire légende de Ronan Keradalan* ha kanañ ha kinnig e ra c'hoazh an abadenn-mañ ! E 1983 e oa bet krouet gant Patrik Ewen e abadenn gentañ evit an dud gour, *La charnière des deux mondes, contes fantastiques au pays de la brume* asambles gant Bleizi Ruz ha seizhad bombardoù Kevrenn Roazhon.

Etre 1983 ha 1987 e kinnigas *Merlin arc en ciel* gant Gérard Delahaye e FR3 Breizh. E 1988 e krouas an abadenn *A la lisière des trois pays et des deux monde*. C'hoariet e voe muioc'h eget 1000 gwech. E 1992 e reas ur bladenn-arc'hant all anvet *Berceuse pour les vieux enfants*. E 1996 e voe krouet un abadenn all gant Patrik, *Récits Barbares* gant 3 soner. E 2003 e voe embannet pladenn-arc'hant gentañ an triad EDF, Patrik Ewen, Gérard Delahaye, Melaine Favennec, anvet *Kan Tri*.

E 2005 e reas un abadenn *Trop homme de terre pour être marin* asambles gant Alain Rouquette, c'hoarier piano, hag e 2006 e savas unan all anvet *Les légendes de la mort*. E 2007 e voe embannet eil pladenn-arc'hant Triad EDF *Tri men*.

## Abadennoù
E holl abadennoù a zo graet evit an holl arvesterien, koulz bugale ha tud gour.
**À la lisière des trois pays et des deux mondes*
**Le trèfle et le chardon*
**Récits barbares*
**Ronan Keradalan*
**Rêve et frissons*
**Trop homme de terre pour être marin*

## Pladennoù
*1972 - *Fisherman's Lassie*, Noroit
*1974 - *Beggin I will go*, Névénoé
*1977 - *Ker Ys*, Mengleuz
*1992 - *Berceuses pour les vieux enfants*, Lorienn
*2003 - *Kan tri – Ewen/Delahaye/Favennec*, Dylie production
*2007 - *Tri men – Ewen/Delahaye/Favennec*, Dylie production

## Liammoù diavaez
* Blog ofisiel